SA vervoerstelsel: ‘Gebruik SA kundigheid’Argieffoto. ŉ Sogenaamde ministeriële oorlogskamer gaan op die been gebring word om die doeltreffendheid van Suid-Afrika se spoorvervoerstelsel te begin regruk. “Spesifieke doelwitte moet binne die volgende 100 dae behaal word. Dit sluit in dat Metrorail se treine 85% van die tyd betyds moet wees, ŉ verbetering van die huidige 73,3%,” het Fikile Mbalula, minister van vervoer, aan parlementslede gesê. Mbalula het die departement se begroting aan die parlement voorgelê. “Wat die Shosholoza Meyl betref, moet treine meer as 50% van die tyd betyds wees, ŉ verbetering van 13%.” Die Shosholoza Meyl is die Passasierspooragentskap van Suid-Afrika (Prasa) se afdeling wat langafstandpassasierpendeldienste bedryf. Ander teikens sluit in om die getal treine wat beskikbaar is te vermeerder van 200 tot 291. Die VF Plus sê intussen Suid-Afrika hét die kundigheid om sy openbare vervoerstelsel te laat werk en dat die regering moet ophou om dié kennis te minag. Piet Mey, VF Plus-LP en woordvoerder oor vervoer, sê ander lande spog met moderne, stiptelike vervoerstelsels wat onder meer onderhou word deur Suid-Afrikaanse ingenieurs wat weens regstellende aksie nie hier welkom is nie. “ŉ Vervoerstelsel is die slagaar van ŉ land se ekonomie. Daarsonder kan die ekonomie nie groei nie. ŉ Goeie bewys is ŉ land soos Singapoer wat een van die modernste vervoerstelsels ter wêreld het. Dit word weerspieël in sy moderne en sterk ekonomie,” het Mey gesê, “Benewens kundigheid is nog ŉ groot rede vir Suid-Afrika se sukkelende vervoerstelsel dissipline en misdaad. Polisiëring moet drasties opgeknap word, soos blyk uit die groot aantal voorvalle in die Wes-Kaap waar treine aan die brand gesteek is.” Mey sê sonder taxi’s sou daar in Suid-Afrika boonop nie sprake gewees het van enige funksionerende, openbare vervoerstelsel nie. Na raming gaan sowat 70% van alle Suid-Afrikaners in die afsienbare toekoms in en om stede woon. Van hulle besit sowat 70% nie hulle eie vervoer nie. Die groei van informele nedersettings om stede gaan toeneem en dit gaan weens ŉ gebrek aan ruimte al hoe verder van stedelike gebiede plaasvind. ŉ Goeie openbare vervoerstelsel raak daarom al hoe belangriker, sê Mey. “Daar is oplossings vir die probleem en daar is die nodige kundigheid in die land. Gebruik dit. Werk vir mekaar en nie teen mekaar nie. Dan sal Suid-Afrika suksesvol wees.”